# ***Strategie comună de acţiune***

***privind demersul specific de proiectare și realizare a activităţilor didactice***

**Pedagogia centrată pe obiective versus pedagogia centrată pe competențe**

*În vederea realizării unui demers unitar, la nivelul instituţiilor de învăţământ preuniversitar din judeţul Dâmboviţa, în contextul proiectării lecţiilor şi a activităţilor didactice, se impune menținerea secțiunii* ***Obiective operaționale*** *din proiectul didactic al lecției, acestea fiind derivate din competențele specifice.*

***Operaționalizarea obiectivelor***

***Operaţionalizarea obiectivelor***  reprezintă trecerea de la nivelul finalităţilor macrostructurale la cel al finalităţilor microstructurale, prin derivare sau specificarea criteriilor pe baza cărora un obiectiv devine operaţional.

"***Operaţionalizarea obiectivelor instruirii*** reprezintă acţiunea profesorului de proiectare pedagogică a obiectivelor concrete ale fiecărei activităţi de instruire (lecţie etc.), planificată conform orarului şcolar (formal, dar şi nonformal), în raport de obiectivele specifice definite la nivelul programelor şcolare (formale, dar şi nonformale ) anuale." (Cristea, 2018, p.110).

În literatura de specialitate sunt menţionate două criterii de operaţionalizare:

1. ***Performanţa*** – nivelul de realizare al unei sarcini de învăţare, care se bazează pe respectarea a trei criterii (R.F.Mager):

1. specificarea comportamentului final,

2. descrierea condiţiilor de realizare,

3. precizarea nivelului/standardului minim de reuşită.

b. ***Competenţa*** – capacitate întelectuală ce dispune de posibilităţi multiple de transfer şi aplicabilitate în operarea cu conţinuturi diverse; realizabilă pe intervale mai mari de timp, accentuând caracterul formativ al procesului de învăţământ.

***Taxonomia obiectivelor*** reprezintă o clasificare a acestora după unul sau mai multe criterii/principii. Taxonomia se raportează la două dimensiuni:

* una de conţinut (domeniul afectiv, cognitiv, psihomotor);
* una de diferenţiere şi ordonare a proceselor psihice implicate, în funcţie de gradul lor de complexitate;

|  |  |  |
| --- | --- | --- |
| **Domeniul**  **psihomotor**  **(Simpson)** | **Domeniul**  **cognitiv**  **(Bloom)** | **Domeniul**  **afectiv**  **(Krathwohl)** |
|  | EVALUARE |  |
| REACŢIE COMPLEXĂ | SINTEZĂ | CARACTERIZARE |
| AUTOMATISM | ANALIZĂ | ORGANIZARE |
| REACŢIE DIRIJATĂ | APLICARE | VALORIZARE |
| DISPOZIŢIE | ÎNŢELEGERE | REACŢIE |
| PERCEPERE | CUNOAŞTERE | RECEPTARE |

***Ce sunt competenţele?***

Conform *Legii Educației Naționale* nr 1/2011, **competenţele** sunt înţelese ca un ansamblu multifuncţional şi transferabil de cunoştinţe, deprinderi/abilităţi şi aptitudini, necesare pentru**:**

a) împlinirea şi dezvoltarea personală, prin realizarea propriilor obiective în viaţă, conform intereselor şi aspiraţiilor fiecăruia şi dorinţei de a învăţa pe tot parcursul vieţii;

b) integrarea socială şi participarea cetăţenească activă în societate;

c) ocuparea unui loc de muncă şi participarea la funcţionarea şi dezvoltarea uneieconomii durabile;

d) formarea unei concepţii de viaţă, bazate pe valorile umaniste şi ştiinţifice, pe cultura naţională şi universală şi pe stimularea dialogului intercultural;

e) educarea în spiritul demnităţii, toleranţei şi respectării drepturilor şi libertăţilor fundamentale ale omului;

f) cultivarea sensibilităţii faţă de problematica umană, faţă de valorile moral-civice şi arespectului pentru natură şi mediul înconjurător natural, social şi cultural.

**Competenţele cheie** reprezintă un pachet transferabil şi multifuncţional de cunoştinţe, aptitudini şi atitudini, necesar tuturor indivizilor, în vederea dezvoltării personale şi a incluziunii lor sociale şi profesionale. Ele ar trebui să fie dobândite până la sfârşitul învăţământului obligatoriu, pentru a funcţiona ca bază a activităţilor ulterioare de învăţare/formare.

**Competenţele cheie** sunt esenţiale pentru**:**

* + dezvoltarea personală de-a lungul întregii vieţi (capital cultural),
  + incluziunea socială şi cetăţenia activă (capital social),
  + ocupare şi dezvoltare profesională (capital uman).

**Concluzii:**

Cele două perspective de abordare a finalităților educației sunt, mai degrabă, complementare decât contradictorii.

***Pedagogia centrată pe competențe*** nu este una viabilă și nu poate funcționa în mod eficient dacă nu se bazează în continuare pe **obiectivele operaționale**, concrete, observabile și măsurabile, care prescriu, pas cu pas demersul realizat de către elev sub atenta supraveghere a profesorului.

**Proiectarea corectă a unei lecții/activități educaționale este necesar să aibă ca premisă delimitarea obiectivelor operaționale, derivate din competențele specifice.**

Bibliografie:

Cristea S., (2018), *Concepte pedagogice fundamentale. Obiectivele instruirii/procesului de învăţământ*, Bucureşti: Editura DPH.